**ОБРАЗЛОЖЕЊЕ**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Републике Србије и Европске уније о оперативним активностима које спроводи Европска агенција за граничну и обалску стражу у Републици Србији, садржан је у члану 99. став 1. тачка 4. Устава Републике Србије, према којој је у надлежности Народне скупштине да потврђује међународне уговоре, када је законом предвиђена обавеза њиховог потврђивања.

1. **РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Споразум између Републике Србије и Европске уније о оперативним активностима које спроводи Европска агенција за граничну и обалску стражу у Републици Србији, потписан је у Београду, дана 25. јуна 2024. године.

Потписан је на основу Закључка Владе Републике Србије, којим је усвојен усаглашени текст Споразума и овлашћен потпредседник Владе и министар унутрашњих послова, Ивица Дачић за потписивање.

Потписивање Споразума између Републике Србије и Европске уније о оперативним активностима које спроводи Европска агенција за граничну и обалску стражу у Републици Србији, омогућиће наставак сарадње у складу са новом Уредбом Европске уније, број 2019/1896, као и даље проширење важећег нормативног оквира, а који би на свеобухватан начин уредио све аспекте координације, потребне за спровођење акција Европске агенције за граничну и обалску стражу, које се могу одвијати на територији Републике Србије, као и даље унапређење сарадње Републике Србије и ове Агенције и представљало би основ за доношење оперативних докумената о сарадњи.

У складу са одредбама Уредбе Европске уније, број 2018/1896, у којима је наведено да у случајевима када је предвиђено распоређивање тимова у трећој земљи, у акцијама у којима ће чланови тима имати извршна овлашћења и када је то потребно и за друге акције у трећим земљама, тада Европска унија мора да склопи споразум о статусу са предметном трећом земљом.

Овим споразумом утврђује се оквир за сарадњу између Агенције и њених тимова, са једне стране и надлежних органа предметне треће земље, са друге стране.

Са тим у вези, исти треба сматрати кровним споразумом, који даје правни основ за сарадњу у спровођењу више акција, а где се за сваку акцију договара Оперативни план.

Закључивање предметног споразума значајно је и са становишта одредби члана 82. Споразума о стабилизацији и придруживању између европских заједница са једне стране и Републике Србије, са друге стране, а којим је предвиђена сарадња страна између европских заједница и њихових држава чланица, са једне стране и Републике Србије, са друге стране, у области контроле граница, миграција, азила и визне политике.

Разлози који руководе Републику Србију да прихвати закључивање овог споразума су наставак већ успостављене сарадње, заједнички интерес спречавања ирегуларних миграција, ангажовање Агенције на територији Републике Србије са опремом, где би се смањили наши редовни трошкови, постојање заштитних механизама, који дају гаранције да након сваког потписаног споразума, исти неће бити злоупотребљен или коришћен у друге сврхе.

Такође, потписивањем предметног споразума, наставља се и продубљује сарадња, постоји интерес Републике Србије да кроз могућности сарадње које овај споразум предвиђа, ојача капацитете и допринесе ефикаснијем остварењу активности, које надлежни органи Републике Србије предузимају, у оквиру својих надлежности.

Наведени споразум представља кровни документ и проширује успостављени нормативни оквир, на основу којег ће бити могуће реализовати бројне активности, уз сагласност и у интересу обе уговорне стране.

Потврђивањем Споразума, омогућиће се његово ступање на снагу, а како је предвиђено чланом 22.

Сагласно члану 13. Закона о закључивању и извршавању међународних уговора („Службени гласник РС”, број 32/13), Министарство спољних послова покреће поступак потврђивања наведеног споразума.

1. **ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог акта, средства су обезбеђена у складу са Законом о буџету Републике Србије за 2024. годину, на Разделу 15 – Министарство унутрашњих послова, Функција 310 – Услуге полиције, Програму 1408 – Управљање људским и материјалним ресурсима, Програмској активности 0001 – Администрација и управљање, на економској класификацији 422 – Трошкови путовања, у износу од 38.760.000,00 динара, на економској класификацији 426 – Материјал, у износу од 6.000.0000,00 динара и програмској активности 0002 – Међународне активности, сарадња и партнерство, на економској класификацији 422 – Трошкови путовања, у износу од 420.000 динара.

У периоду 2025-2026. године, средства ће бити обезбеђена у оквиру лимита које одређује Министарство финансија, на Разделу 15 – Министарство унутрашњих послова.

Трошкове које настају спровођењем овог споразума, иницијално ће сносити Министарство унутрашњих послова, док ће након реализације, Агенције извршити рефундацију свих насталих трошкова, у складу са претходно утврђеном процедуром, на рачун Министарства унутрашњих послова.